ועדת העבודה, הרווחה והבריאות, כנסת 23, פרוטוקול מספר 55, 2020-08-24 10:30

חיים כץ: בוקר טוב.

חיים כץ: היום יום שני בשבוע, 24 באוגוסט 2020, ד' באלול התש"ף.

חיים כץ: אני מתכבד לפתוח את הישיבה השנייה של ועדת העבודה, הרווחה והבריאות בנושא הצעת צו הביטוח הלאומי (סיווג מבוטחים וקביעת מעבידים) (תיקון – הכללת עובדים בתחום הפקות אודיו ויזואליות במסגרת הצו), התש"ף-2020.

חיים כץ: אני מבקש להוסיף לצו הזה מדריכי תיירות עם רכב אשכול.

חיים כץ: הייתי מבקש להעלות בזום את יושב-ראש ועד העובדים, איתמר אביטן, מנכ"ל "אקט – איגוד עובדי הקולנוע, הטלוויזיה והבמות", שייתן הצהרה, שנדע שאנחנו מדברים על אותו דבר.

איתמר אביטן: אתמול היינו בשיחות גם עם האוצר וגם עם מנכ"ל הביטוח הלאומי.

איתמר אביטן: אנחנו מקבלים את ההסדר שהציע האוצר, שתקופת האכשרה תתחיל החל מחתימת הצו ולא תהיה פגיעה במענקי העצמאים עד יוני 2021.

חיים כץ: אם כך, לא יהיה כפל קצבאות, כי אם אתה מתחיל תקופת אכשרה ואתה מסיים תקופת אכשרה לא יהיה כפל קצבאות.

חיים כץ: זאת אומרת, לא תקבל מענקים ודמי חל"ת ביחד.

איתמר אביטן: זה בדיוק מה שסגרנו עם האוצר, שזה כן יקרה.

חיים כץ: יהיה כפל?

איתמר אביטן: ברגע שאנשים יוכלו לקבל דמי אבטלה אז לא יקבלו את המענקים, אבל עד אז הם יקבלו את המענקים.

קריאה: זה לא יהיה, כבוד היושב-ראש.

חיים כץ: סליחה, אדוני.

חיים כץ: אמרת לי, בקיצור: אין תשלום רטרואקטיבי; תקופת האכשרה מתחילה מרגע חתימת הצו.

נעה בן שבת: היא מתחילה ב-1 בחודש שלאחר חתימת הצו, כלומר ב-1 בספטמבר 2020.

איתמר אביטן: כן, זה יתחיל ברגע ששר העבודה והרווחה איציק שמולי יחתום.

איתמר אביטן: אני מאמין שזה בעוד כמה ימים.

חיים כץ: ברגע שהוא יחתום – מתחיל, ועד אז אתם מקבלים מענקים.

איתמר אביטן: אנחנו נקבל עד יוני 2021 מענקי עצמאים, זאת אומרת שבחצי השנה הקרובה לא תהיה שום פגיעה בכספים שיקבלו העובדים מצד מס הכנסה, מענקים.

חיים כץ: בסדר.

חיים כץ: נציג משרד האוצר, זה מתאים לך?

עלי בינג: כן.

חיים כץ: אדוני השר, זה מתאים לך?

איציק שמולי: כן, מתאים בהחלט.

חיים כץ: אנחנו נוסיף את מורי הדרך עם רכב אשכול.

חיים כץ: מתאים לך? בשעה טובה.

איתמר אביטן: כבוד היושב-ראש, משהו אחד אחרון.

איתמר אביטן: אנחנו מבקשים את העשרה ימים להקטין לחמישה ימים, בדיוק כמו השחקנים, בנושא כמות ההופעות.

חיים כץ: כלומר התנאי לקבלת קצבה עבור השחקנים הוא חמישה ימי הצגה?

חיים כץ: חמש הופעות.

חיים כץ: עלי בינג, זה מתאים לך, נכון?

עלי בינג: אנחנו מוכנים.

חיים כץ: הם מקבלים את זה, מקבלים שזה מתאים לך.

חיים כץ: יפה.

חיים כץ: אם כולם מסכימים, אנחנו נקרא.

עלי בינג: ברשותך, הערה לפרוטוקול.

עלי בינג: חשוב לי להגיד, כי דיברנו על זה גם בדיון הקודם, מבחינת הנומרטור, מכיוון שאין תשלום רטרואקטיבי אז חלק מרכזי מן העלות התקציבית לא כלול.

חיים כץ: אנחנו לא מקבלים את זה.

חיים כץ: עלי בינג, אל תיכנס לזה.

חיים כץ: הביטוח הלאומי הוא לא חלק מן הנומרטור.

עלי בינג: אבל זה לא תקציב של הביטוח הלאומי.

עלי בינג: תן לי רגע להסביר ותראה.

חיים כץ: אז למה אתם מעבירים את זה דרך הביטוח הלאומי?

עלי בינג: רק רגע, אסביר, ברשותך.

עלי בינג: בסופו של דבר סעיף 32 לחוק קובע שעל כל שקל שהביטוח הלאומי גובה אני כאוצר המדינה צריך לשפות אותו בערך בסדר גודל של 60 אגורות.

חיים כץ: מאיפה לקחתם את 10 האגורות המיותרות?

עלי בינג: מעל לשקל שהוא גובה הוא מקבל מתקציב המדינה עוד כ-60 אגורות.

עלי בינג: לכן עכשיו לפי התחשיבים שהועברו לידינו על ידי הביטוח הלאומי מדובר בגבייה שנתית – מאיר שפיגלר, תתקן אותי אם אתה מכיר מספרים אחרים – של כמיליון וחצי שקל לעובדי הבמה, וסכום קצת יותר נמוך בנוגע למורי הדרך.

עלי בינג: עקב הסכומים האלה אנחנו נצטרך לשפות מתקציב המדינה יותר.

עלי בינג: לכן מבחינת הנומרטור התקציב עבור השיפוי הזה יגיע מתקציב משרד הרווחה, זה המקור התקציבי לטובת הנושא הזה, וחשוב להדגיש את זה.

עלי בינג: אם לא, בעצם מבחינת הנומרטור אנחנו לא יכולים לקדם את הנושא כל עוד לא הצבענו על מקור.

עלי בינג: אז זה המקור.

עלי בינג: חשוב לי לציין את זה לפרוטוקול.

חיים כץ: הנה הגיע שר התרבות והספורט.

חיים כץ: למה לא מתקציב התרבות והספורט?

עלי בינג: כך הוחלט.

חיים כץ: שחקני במה זה לא ספורט?

עלי בינג: כבוד היושב-ראש, אני מציע לא לפתוח את זה אבל אם אתם רוצים אפשר לפתוח את זה מבחינתי, כפי שתחליטו.

עלי בינג: אנחנו חייבים להצביע על מקור.

עלי בינג: אתמול דיברתי עם שר הרווחה על כך שהמקור לנושא הזה יהיה תקציב משרד הרווחה.

עלי בינג: מדובר בסכום לא גדול כי כאמור זה 60% מהמיליון.

חיים כץ: אדוני השר, מה שהוא אומר נכון?

איציק שמולי: אדוני היושב-ראש, מה שהוא אומר נכון.

איציק שמולי: אני מציע לא לפתוח פה, כפי שאתה הצעת, את סוגיית הביטוח הלאומי, האם הוא כן נומרטור או לא נומרטור.

איציק שמולי: עמדתי כעמדתך.

איציק שמולי: אבל כדי שנוכל לא לעשות את כל המאבק הזה על הגב של עובדי הצוות והבמה והרכב אשכול – ואני מברך אותך על כך שגם הדבר הזה נכנס פנימה – זה סיכום שמקובל עליי.

איציק שמולי: זה חשיפה לא גבוהה למשרד העבודה והרווחה, כמיליון שקל.

איציק שמולי: אני מסכים לסיכום הזה.

חיים כץ: לפני שנעה בן שבת תתחיל להקריא אני רוצה לברך את שר התרבות והספורט על הופעה ראשונה בוועדת העבודה, הרווחה והבריאות.

חיים כץ: אני מאחל לך שלא תצטרך לבוא לפה, זאת אומרת שהבריאות תהיה בביתך, ושלא תצטרך לבוא לרווחה ותתעסק הרבה בספורט, תרבות, שירים, להקות וכיוצא בזה.

חיים כץ: בבקשה.

נעה בן שבת: צו הביטוח הלאומי (סיווג מבוטחים וקביעת מעבידים (תיקון), התש"ף-2020 "בתוקף סמכותי לפי סעיף 6 לחוק הביטוח הלאומי [נוסח משולב], התשנ"ה–1995 (להלן – החוק), ולאחר שנועצתי במועצת המוסד לפי סעיף 12 לחוק ובאישור ועדת העבודה והרווחה של הכנסת, אני מצווה לאמור:" אני רק רוצה לציין, ראינו שהתקיימה חובת היוועצות גם אם המועצה לא אהבה את הצו הזה ולא הייתה בעדו.

נעה בן שבת: נכניס פה עכשיו תיקון לפרט 7 שעוסק במדריכי הטיולים.

חיים כץ: אלה עם הקלנועיות (רכב אשכול).

נעה בן שבת: בטור א' יבוא: "סוגי העבודה – איש צוות מקצועי, הנמנה על עובדי הצוות הטכני או האמנותי בהפקה קולית או חזותית".

נעה בן שבת: שר הרווחה ציין בדיון הקודם שיש רשימת תפקידים.

נעה בן שבת: אני מבינה שרשימת התפקידים היא כרגע פנימית במוסד לביטוח לאומי.

נעה בן שבת: היא לא מפורטת כאן בצו אלא מדובר פה על ההגדרה של אותם תפקידים.

נעה בן שבת: בטור ב' יבוא: "תנאי העבודה – הסכם העבודה בכתב, נערך מראש לתקופה של רבעון לפחות או השתתפות בחמישה ימי הפקה לפחות".

נעה בן שבת: זה התיקון שאתם מבקשים, להוריד מעשרה ימים לחמישה ימים.

נעה בן שבת: צריך לציין שזה לא אחד לאחד עם השחקנים, כי השחקנים מדברים על סדרה של חמש הופעות.

נעה בן שבת: כאן לא מדובר על סדרה.

נעה בן שבת: מדובר בחמישה ימי הפקה.

חיים כץ: חודשיים.

נעה בן שבת: למעשה לא כתוב פה בחודש.

מאיר שפיגלר: זה בחודש.

עלי בינג: אז צריך להבהיר את זה בנוסח.

נעה בן שבת: זה מגביל אותם.

נעה בן שבת: לגבי האמנים נאמר:

נעה בן שבת: או רבע שנה לפחות או סדרה של חמש הופעות לפחות.

חיים כץ: חמש הופעות לפחות בתקופה של כמה זמן?

נעה בן שבת: זה לכאורה ברבעון.

נעה בן שבת: עלי בינג, אם אני טועה תגיד לי שטעיתי.

נעה בן שבת: אל תתיישר.

עלי בינג: בואו ננסה להבין כולנו ביחד.

עלי בינג: מה הדרישה אצל האמנים?

נעה בן שבת: אצל האמנים הדרישה היא: "הסכם עבודה בכתב נערך מראש לתקופה של רבע שנה לפחות, או לסדרה של חמש הופעות לפחות", בלי הגבלה של זמן, ואחרי זה יש גם סיפה, שאומרת: "בהופעות באמצעי תקשורת ציבוריים, כשלא חל האמור בסעיף 6(א) – הסכם העבודה בכתב נערך מראש למתן סדרה של שלוש הופעות בחודש לפחות.

נעה בן שבת: " זאת אומרת: החלופה היא שלוש הופעות בחודש.

קריאה: שיהיה אותו דבר.

חיים כץ: אותו דבר במקביל נעשה לאנשי הסט, במקביל לשחקנים.

עלי בינג: מקובל.

נעה בן שבת: ממש להעתיק את אותו הסדר.

נעה בן שבת: רק שזה לא הופעות אלא הפקות, ימי הפקות.

חיים כץ: הכול בהשלכה אחד לאחד.

עלי בינג: שזה יהיה ליישר קו, אותו דבר.

עלי בינג: אם באחד זה סדרה אז גם בשני זה סדרה.

חיים כץ: מיישרים קו.

חיים כץ: עלי, אנחנו מייצגים אותך פה נאמנה, האמן לי.

עלי בינג: אני רגיל לזה.

נעה בן שבת: קביעת סדרה, מצד שני, זה דבר מכביד בגלל שזה אומר שזה רצף.

עלי בינג: אם לגבי השחקנים יש סדרה אז גם לגבי עובדי הסט תהיה סדרה.

חיים כץ: נקביל את זה לשחקנים.

עלי בינג: בסדר גמור, רק ציינתי את זה לפרוטוקול.

נעה בן שבת: בטור ג': "המעביד – החייב בתשלום גמול העבודה לפי ההסכם.

נעה בן שבת: " קראנו את טור א', טור ב' וטור ג' שנוגעים לאנשי צוות טכני אמנותי בהפקה קולית או חזותית.

נעה בן שבת: עכשיו אנחנו עוברים להוראת תחילה או תחולה.

חיים כץ: נגדיר תאריכים, 1 בספטמבר, ולא נגיד "באופן מידי".

חיים כץ: כך יודעים שיש תאריך, שזה בעוד שבוע.

נעה בן שבת: זה שינוי ממה שהיה בצו המקורי, כי הצו המקורי היה אמור להיות דחוי.

נעה בן שבת: בנוסף אנחנו דורשים פה הסכם שנערך מראש.

נעה בן שבת: יכול להיות שזה הסכם שכבר קיים לנו מראש.

חיים כץ: בסדר גמור.

איריס דור-און: כבוד היושב-ראש, אפשר לתת לאיתמר אביטן להגיד דבר מה?

איריס דור-און: אני אחראית איגוד מקצועי ב"אקט".

איריס דור-און: דיברתם עכשיו על חמישה ימים ונדמה לי שזה יצר קצת בלבול אז הוא ישמח להגיב.

איתמר אביטן: כבוד היושב-ראש והיועצת המשפטית, אבקש אם אפשר הבהרה מה נרשם בימי ההפקה.

נעה בן שבת: ייאמר כפי שנאמר לגבי האמנים: הסכם עבודה בכתב נערך מראש לתקופה של רבע שנה לפחות, או לסדרה של חמישה ימי הפקה לפחות, ובהופעות באמצעי תקשורת ציבוריים – כשלא חל האמור בסעיף 6(א), הסכם העבודה בכתב נערך מראש לביצוע סדרה של שלושה ימי הפקה בחודש לפחות.

נעה בן שבת: "

איתמר אביטן: אני מנסה לפרש את זה כדי להתאים לעולם שלנו.

איתמר אביטן: המונח "סדרה" בעולם הטלוויזיה הוא מונח בעייתי.

חיים כץ: שלושה ימי הפקה לפחות בחודש.

חיים כץ: זה הפרשנות.

חיים כץ: אני לא יודע אם אתה עובד במשך שעה או שעתיים בהפקה.

חיים כץ: אתה מתייצב שלוש פעמים וזה חל.

איתמר אביטן: אז אנחנו מדברים על שלושה ימי עבודה בחודש מינימום.

נעה בן שבת: זה צריך להיות סדרה, משהו שהוא לא ספורדי.

חיים כץ: שלושה ימים בחודש באופן סדרתי: ב-1 בחודש, ב-15 בחודש וב-30 בחודש.

חיים כץ: שלושה ימים בחודש.

איתמר אביטן: בסדר, תודה רבה.

חיים כץ: מאה אחוז, תודה רבה לך.

חיים כץ: אדוני שר התרבות והספורט, אתה רוצה להגיד משהו לוועדה שאתה מופיע בה פעם ראשונה ואחרונה?

חילי טרופר: פעם ראשונה שאתה מזמין אותי.

חילי טרופר: למה אחרונה?

חיים כץ: אמרתי לך: אנחנו מאחלים לך בריאות, שלא תצטרך לבוא לפה, והרווחה שתהיה בבית ישראל.

חיים כץ: תתעסק בספורט, תביאו מדליות, שלח את הנבחרת לאירופה, תעשה משהו.

חילי טרופר: קודם כול, אנחנו מקווים שיהיה טוב בשנה הבאה ושתהיה ממשלה.

חיים כץ: זה החלק הכי פחות חשוב...

חילי טרופר: היה חשוב לי לבוא לכאן כי ענף התרבות בכלל נמצא באחת התקופות הכי קשות.

חילי טרופר: בתוך עולם שלם שנפגע מהקורונה אני חושב שענף התרבות הוא אחד הענפים שנפגעו הכי קשה, ובתוך ענף התרבות פועלי הבמה, החבר'ה מאחורי הקלעים, נפגעו אולי יותר מכולם.

חילי טרופר: בהרבה מאוד מובנים הם החלק אולי הכי שקוף בענף הזה, גם ביום-יום.

חילי טרופר: התיקון הזה הוא גם תיקון עוול שתמיד היה.

חילי טרופר: אולי הקורונה במובן הזה היא הזדמנות טובה.

חילי טרופר: אבל מעבר לתיקון, שבאמת ישפר את חייהם של הרבה מאוד אנשים, יש בזה אמירה, שרואים אותם, שמבינים שבלעדיהם אין תרבות.

חילי טרופר: אני מבקש כמובן מכולם לתמוך בתיקון הזה.

חילי טרופר: אני רוצה להגיד קודם כול תודה לשר איציק שמולי, שהוביל את המהלך הזה מתוך אכפתיות גדולה ושותפות גדולה, תודה רבה איציק.

חילי טרופר: תודה רבה ליושב-ראש הוועדה חיים כץ, שמאחורי כל הצחוקים האלה יש באמת לב גדול ואכפתיות גדולה.

חילי טרופר: עשית את זה באמת בצורה הכי מהירה וטובה.

חילי טרופר: כמובן תודה למאיר שפיגלר, מנכ"ל הביטוח הלאומי, ששותפים לגמרי בכל המהלך הזה.

חילי טרופר: תודה לאנשי האוצר וגם לאנשים בשטח – איתמר אביטן מייצג אותם כאן, אבל בכלל לכל פועלי התרבות, הארגונים שהיו איתנו בקשר.

חילי טרופר: יש בזה אמירה חשובה, שכולם ביחד יכולים לשבת בחדר ובימים כל כך קשים לתת יד.

חיים כץ: אני יכול לשאול אותך שאלה מעולם הספורט?

חיים כץ: אני מגיע מארגון עובדים.

חיים כץ: אני בעד זכות השביתה וזכות ההפגנה, חד-משמעית, זה לחם חוקנו.

חיים כץ: היום במדינת ישראל יש הפגנות קבועות של אלפי אנשים.

חיים כץ: למה אתה כשר הספורט לא יוזם, אם מותר להפגין עם אלפי אנשים, למה בסמי עופר לא יוכלו להכניס 2,000 איש?

חיים כץ: למה בבלומפילד לא יוכלו להכניס 2,000 איש?

חיים כץ: המגרש גדול ואפשר לפזר את האנשים.

חיים כץ: אם אנחנו כבר מדברים, אני אומר לך כשר הספורט: בסמי עופר יש תכולה של 30,000 איש.

חיים כץ: תאפשר ל-2,000 להיכנס, ל-3,000, 10%.

חיים כץ: למה אתה לא מפזר את הקהל?

חיים כץ: למה אתה לא נלחם על זה?

חיים כץ: למה אתה לא נלחם על כך שבסמי עופר יוכל להיכנס קהל?

חיים כץ: בבלומפילד – 2,000 איש, באצטדיון רמת גן – 500 איש.

חיים כץ: יש שם 40,000 מקומות.

עידן רול: הופעות תרבות בפארק רעננה ובפארק ראשון.

חיים כץ: קדושת ההפגנה – ואני בא מעולם ההפגנות, אני בא מן הוועדים, אני הפגנתי ועשיתי – זה חשוב.

חיים כץ: אם שם אתה לא מגביל ומחליט שאולי זה בסדר, תאפשר גם בכדורגל.

חיים כץ: בסמי עופר – 3,000 איש.

חילי טרופר: שאלת ואני אענה.

חילי טרופר: קודם כול, עידן רול שאל לגבי התרבות.

חיים כץ: בתיאטרון – 200 איש, 300 איש.

עידן רול: 200 איש לא יאפשר להם לפעול.

עידן רול: יהיה צריך להכניס יד לכיס ולתת את הדלתא.

חיים כץ: עידן, אלמד אותך, קודם כול יוצרים סדק בקיר.

חיים כץ: תקשיב, זו עצה בחינם:

חיים כץ: אם נביא 200 איש אתה תגיד שזה פחות מנקודת השוויון ואז צריך להעלות ל-300.

חיים כץ: אם אתה מתחיל מאפס ל-300 – זה הרבה, ואם תתחיל מ-200 ל-300 אז זה רק 100.

חיים כץ: בסדר?

עידן רול: כל התקדמות בשלב זה לקראת פתיחת האולמות ופתיחת הספורט, מבורכת.

חילי טרופר: אגיד מילה על התרבות ואז על הספורט.

חילי טרופר: לשמחתי התרבות במרחבים הפתוחים כבר נפתחה.

חילי טרופר: אושרו עד הבוקר 187 מתחמים, כלומר מאות הופעות למופעים בחוץ.

חיים כץ: אדוני השר, אני שאלתי אותך על עולם הספורט ואתה מתייחס לתרבות.

חיים כץ: אני בקואליציה, אני איתך.

חיים כץ: תענה לי על הספורט.

חילי טרופר: התשובה על הספורט היא ארוכה יותר.

חיים כץ: יש פה סדר עדיפות.

חיים כץ: קודם הוא יענה על השאלה שלי ואחר כך הוא יענה לך.

חילי טרופר: אתחיל בספורט, אכבד את יושב-ראש הוועדה.

חילי טרופר: קודם כול, הגשנו מתווה להחזרת הקהל למגרשי כדורגל.

חילי טרופר: הליגה נפתחת תיכף.

חיים כץ: בעוד שבוע היא נפתחת.

חילי טרופר: במתווה הטוטו, גביע הטוטו היה ועכשיו הליגה חוזרת, במתווה של קפסולות במרחבים הפתוחים.

חילי טרופר: כרגע אין עדיין אישור של משרד הבריאות עד שהם יאשרו את "הרמזור".

חילי טרופר: הספורט מופיע בתוך "הרמזור".

חילי טרופר: כן צריך להגיד בכנות שיש מורכבות גדולה, כי גם אם מחר – נתת דוגמה של סמי עופר – ייכנסו 3,000 איש, הקבוצה בבעיה בשל שתי סיבות.

חילי טרופר: אחת, מי מתוך המנויים שלה ייכנס, איך היא עושה את זה, ושתיים, יש להם נזקים כספיים.

חילי טרופר: הם אומרים שמבחינתם קשה לפתוח לקהל במספרים קטנים בגלל שאז נדרשים סדרנים, שוטרים וכולי.

חילי טרופר: לא בטוח שהם ירצו לפעול בצורה הזאת.

חילי טרופר: אנחנו איתם, גם עם המינהלת לכדורגל – הכדורסל פשוט נפתח רק באוקטובר אז זה פחות דחוף – וגם עם משרד הבריאות, כל הזמן בקשר כדי לסגור את המתווה.

חילי טרופר: אני מקווה מאוד שברגע ש"הרמזור" יאושרו, בערים ירוקות – אגב, ביקשנו להחריג את הספורט מן המתווה העירוני של ערים ירוקות.

חילי טרופר: למה?

חילי טרופר: כי אם יש משחק בין שתי קבוצות, אחת שהקהל שלה בא מעיר אדומה ואחת שהקהל שלה בא מעיר ירוקה, איך אתה עושה את זה?

חילי טרופר: לכן ביקשנו שזה יהיה במתווה ארצי כי אחרת לא נצליח להיכנס לרזולוציה של משחקים.

חילי טרופר: אנחנו ערים לכל הדבר הזה, עובדים על זה חזק.

חילי טרופר: אני מקווה מאוד שברגע ש"הרמזור" יאושר גם הקהל, במספר מוגבל, יחזור למגרשי הכדורגל עכשיו, ובכדורסל אני מקווה שעד אוקטובר – זה חללים סגורים – נפתור את זה.

חילי טרופר: לגבי התרבות – המרחבים הפתוחים חזרו לפעילות, כולל פארק רעננה.

חילי טרופר: יש מופעים בכל הארץ.

חילי טרופר: אנחנו עובדים על ההיכלים הסגורים.

חילי טרופר: גם זה סוכם, שבמתווה "הרמזור" בספטמבר יחזרו גם האולמות הסגורים.

חילי טרופר: יש לנו שם ויכוח על המספרים, כי הם רוצים 250, אנחנו רוצים עד 500, בגלל השיקול הכלכלי.

חילי טרופר: אני מסכים איתך שהעיקר הוא לשים רגל בדלת.

חילי טרופר: אני מקווה מאוד שזה יקרה בקרוב.

חיים כץ: כדי שלא יקרה פה משבר קואליציוני, נעלה מן הזום את איתמר גזלה ממשרד הכלכלה, שייתן לנו את תרומתו הגדולה לאירוע הזה, שייתן לנו סקירה מה הוא תרם לאירוע ולמה חשוב שהוא ידבר.

חיים כץ: הוא לא עולה.

חיים כץ: תודה רבה.

חיים כץ: ניסינו להעלות את נציג משרד הכלכלה, רצינו לדעת מה הייתה תרומתו לאירוע, אבל כנראה היא לא הייתה רבה ולכן הוא לא מראה את עצמו.

חיים כץ: נעבור להצבעה על הצו שהוקרא.

חיים כץ: מי בעד? ירים את ידו.

חיים כץ: מי נגד?

חיים כץ: מי נמנע?

חיים כץ: בעד – 7

חיים כץ: נמנעים – אין הצעת צו הביטוח הלאומי (סיווג מבוטחים וקביעת מעבידים) (תיקון – הכללת עובדים בתחום הפקות אודיו ויזואליות במסגרת הצו), התש"ף-2020, אושרה.

חיים כץ: 7 בעד, פה אחד.

חיים כץ: הצו אושר.

חיים כץ: תודה רבה.

חיים כץ: הישיבה נעולה.